Санкт-Петербург щекIуэкI дунейпсо экономикэ зэхыхьэшхуэм и зэIущIэ зыубгъуам Урысей Федерацэм и Президент Путин Владимир къыщыпсэлъащ. ЗэIущIэм хэтащ КъБР-м и Iэтащхьэ КIуэкIуэ Юрий
Къэралым и Iэтащхьэм къыхилъхьащ Урысейм и экономикэм адэкIи зэпIэзэрыту зиужьынымкIэ зыхуэфащэ Iуэхухэр: «Урысейм хузэфIэкIащ экономикэм къылъыкъуэкIа гугъуехь нэхъыщхьэхэр къызэринэкIын. Дэ дыщогугъ зэман гъунэгъум къриубыдэу абы зиужьу щIидзэжыну. Дэ гъэтIылъыгъэхэр тхъумэн тхузэфIэкIащ, къэралым ахъшэу ирашри 2015 гъэм и япэ кварталым елъытауэ хуэдитхукIэ нэхъ мащIэ хъуащ. Ахъшэм и уасэри апхуэдэу псынщIэу кIэрыхужыркъым».
НэгъуэщI къэралхэм къыщащэху продукцэр гъэмэщIэнымкIэ программэр зэрагъэзащIэм и гугъу щищIым, Путин В. В. зэрыжиIамкIэ, «сырьем и пIэкIэ абы къыхэщIыкIа продукцэу ящэм хэгъэхъуэнымкIэ, урысей компаниехэр дунейпсо производствэ, технологие зэгухьэныгъэу зэтегъэувэнымкIэ ар мыхьэнэшхуэ зиIэ лъэхъэнэщ. ИкIи абыхэм яIыгъынур етIуанэ-ещанэ увыпIэхэркъым, атIэ зэфIэкIышхуэ зыбгъэдэлъ, лэжьыгъэшхуэ дэзых зэгухьэныгъэу зыкъызэкъуахынущ».
Президентым къигъэлъэгъуащ Стратегие зыужьыныгъэмрэ проект пэрытхэмкIэ совет мыгувэу къызэрызэрагъэпэщынур. А IуэхущIапIэщIэр елэжьынущ экономикэми социальнэ IэнатIэми я зэхэлъыкIэхэр гъэтэмэмыным ехьэлIа Iуэху нэхъыщхьэхэм: гуащIэдэкIым къыпыкI хъерым хэгъэхъуэным, экономикэм щыIэ щытыкIэр егъэфIэкIуэным, бизнесым и IэнатIэ мыинымрэ курытымрэ защIэгъэкъуэным, апхуэдэ нэгъуэщI Iуэхухэми. Ахэр ведомствэ щхьэхуэм зэригъэуIуфынукъым икIи апхуэдэ лэжьыгъэхэм жыджэру къыхыхьэн хуейщ щIыналъэхэмрэ муниципалитетхэмрэ: «А псоми къадэкIуэу социальнэ унэтIыныгъэ зиIэ къэрал программэхэм, узыншагъэр хъумэным, егъэджэныгъэм, псэупIэ Iуэхухэм пыщIахэм, IупщIу къыщыхагъэщхьэхукIынущ проектхэм я Iыхьэхэр икIи абыхэм къыщагъэлъэгъуэнущ 2020 гъэм, 2025 гъэм ирихьэлIэу зэфIэдгъэкIыну ди мурадхэр, а мурадхэр къыдэхъулIэн папщIэ къэдгъэсэбэпыну хэкIыпIэ пыухыкIахэр», — жиIащ Путин Владимир и псалъэр щиухым.
КъБР-м и Iэтащхьэмрэ
Правительствэмрэ я пресс-IуэхущIапIэ.
